L-Aġenzija Ewropea tal-Istatistika, il-Eurostat qalet li Malta u l-Ġermanja kienu l-uniċi pajjiżi fl-Unjoni Ewropea li kellhom żieda kostanti fl-impjiegi fis-snin bejn l-2002 u s-sena li għaddiet. Iċ-ċifri tal-Eurostat juru li f’Malta r-rata tal-persuni jaħdmu fl-età ta’ bejn l-20 u l-64 sena, laħqet is-sena li għaddiet kważi 65 fil-mija wara żieda ta’ 1.8 fil-mija fl-aħħar sena. Għalkemm is-sena li għaddiet kien hemm żieda ta’ 2.3 fil-mija fin-nies jaħdmu fl-eta ta’ bejn il-55 u l-64 sena, Malta xorta għadha tikklassifika fost ħames pajjiżi bl-inqas rata ta’ partiċipazzjoni fis-suq tax-xogħol f’din il-kategorija ta’ ħaddiema.